
	Παρουσίαση του βιβλίου

του αείμνηστου Δήμου Χατζημιλτή

Παρουσία του Πρέσβη της Κυπριακής Δημοκρατίας κ. Κυριάκου Κενεβέζου και της κ. Νίνας Δρουσιώτου Χατζημιλτή, πραγματοποιήθηκε την Παρασκευή 1η Ιουνίου 2018, στο Σπίτι της Κύπρου στην Αθήνα, εκδήλωση για την παρουσίαση του βιβλίου, ΟΙ ΓΕΝΝΑΙΟΙ ΤΟΥ 1955. Μνήμες ενός τομεάρχη του Αγώνα, του αείμνηστου αγωνιστή του Απελευθερωτικού Αγώνα της Κύπρου και διακεκριμένου διπλωμάτη, Δήμου Χατζημιλτή, που, πρόσφατα, κυκλοφόρησε από τις Εκδόσεις Κώστα Επιφανίου.
Χαιρετισμό στην εκδήλωση απηύθυναν, ο Πρέσβης κ. Κυριάκος Κενεβέζος και ο Ομότιμος Καθηγητής Αρχαίας Ελληνικής Φιλολογίας του Εθνικού και Καποδιστριακού Πανεπιστημίου Αθηνών κ. Ανδρέας Ι. Βοσκός. Το βιβλίο παρουσίασε ο Αναπληρωτής Καθηγητής Σύγχρονης Ελληνικής Ιστορίας του Τμήματος Ιστορίας και Αρχαιολογίας του Πανεπιστημίου Κύπρου κ. Πέτρος Παπαπολυβίου.
Όπως ανέφερε ο κ. Κενεβέζος, ο αείμνηστος Δήμος Χατζημιλτής, προσηλωμένος σε αγνά ιδανικά και αξίες, υπηρέτησε, με σεμνότητα, διορατικότητα και αποτελεσματικότητα, και τίμησε επάξια την Κύπρο και τον Ελληνισμό, τόσο με τη μεγάλη προσφορά του στον Αγώνα όσο και με την ευδόκιμο μακρά υπηρεσία του ως εξέχων και διακεκριμένος διπλωμάτης. Διαβάζοντας το βιβλίο, επεσήμανε ο κ. Πρέσβης, εξάγεται η εικόνα ενός προσώπου που έβλεπε πολύ μπροστά, ενώ είχε την ικανότητα να υπηρετεί με ευθύνη τις θέσεις για τις οποίες ορίστηκε να βρίσκεται, καθώς μπορούσε, με αποτελεσματικότητα, σε κάθε περίσταση και σε κάθε περίπτωση, να αντιλαμβάνεται τον τρόπο με τον οποίον μπορούσε να προσφέρει καλύτερα στον τόπο του.

Ο Καθηγητής κ. Βοσκός, αναφέρθηκε, κατά τον χαιρετισμό του, στην επιτυχή εννιάχρονη θητεία του Δήμου Χατζημιλτή, ως Πρέσβη της Κυπριακής Δημοκρατίας στην Ελλάδα, από τον Φεβρουάριο 1979 έως τον Δεκέμβριο 1987, και επεσήμανε τη συμβολή του στην ανάπτυξη στενότατων και ευρύτατων  σχέσεων του Εθνικού και Καποδιστριακού Πανεπιστημίου Αθηνών με την Κύπρο. Ο κ. Βοσκός χαρακτήρισε το βιβλίο ως εξαίρετο, τόσο από άποψη μορφής όσο και -κυρίως- από άποψη περιεχομένου, ενώ, όπως είπε, το άψογο ήθος του αγωνιστή συγγραφέα, η απλότητα και η σεμνότητά του, συγκινούν.
Παρουσιάζοντας το βιβλίο,  ο κ. Παπαπολυβίου σημείωσε ότι ο Δήμος Χατζημιλτής, με σοβαρότητα, σεμνότητα και χωρίς μεγαλοστομίες, καταγράφει τις αναμνήσεις του από την ηγετική συμμετοχή του στον Αγώνα της ΕΟΚΑ, κινούμενος σε δύο, κυρίως άξονες: στη συνοπτική περιγραφή της κυρίας δράσης του τομέα Λεμεσού, υπό την διοίκησή του, φροντίζοντας να αναδείξει τους σημαντικότερους συνεργάτες του και την αντίστοιχη προσφορά τους, και στην αποτίμηση των κυριότερων πληροφοριών από την κατοπινή και σύγχρονη βιβλιογραφία για τον Αγώνα που αφορούν είτε αμέσως είτε εμμέσως τον τομέα του. Ο συγγραφέας, όπως επεσήμανε ο κ. Παπαπολυβίου, αποκαλύπτει στις σελίδες των Αναμνήσεών του  έναν πλούσιο συναισθηματικό κόσμο στον οποίον είχαν εξέχουσα θέση η αγάπη στην οικογένειά του, στην Ελλάδα και στην ελευθερία. Πρόκειται, όπως είπε χαρακτηριστικά, για ένα σπουδαίο βιβλίο από έναν σπουδαίο Έλληνα και μια σημαντική μεταθανάτια προσφορά στη βιβλιογραφία για τον Αγώνα της ΕΟΚΑ.
Κατά την αντιφώνησή της, η κ. Νίνα Δρουσιώτου Χατζημιλτή, αφού ευχαρίστησε όλους όσοι συνέβαλαν στην επιμέλεια, την έκδοση και την παρουσίαση του βιβλίου του συζύγου της, ανέφερε ότι σε όλη τη διάρκεια του Αγώνα, καθώς και στα χρόνια που ακολούθησαν, ο Δήμος Χατζημιλτής είχε πάντα στη σκέψη του τις συγκλονιστικές στιγμές που έζησε στα κρησφύγετα ως καταζητούμενος. Έγραψε το βιβλίο, όπως είπε η κ. Χατζημιλτή, κατά τη διάρκεια πολλών ετών και το ολοκλήρωσε λίγο πριν φύγει από κοντά μας.
Την εκδήλωση παρακολούθησαν, οι πρώην Πρέσβεις της Κυπριακής Δημοκρατίας κ. Τάκης Ιωάννου και κ. Χαράλαμπος Χριστοφόρου, ο εκπρόσωπος του Μακαριωτάτου Αρχιεπισκόπου Αθηνών και πάσης Ελλάδος, κ. κ. Ιερωνύμου Β΄, Πανοσιολογιώτατος Αρχιμανδρίτης π. Ισίδωρος Τσόρβας, ο Πρόεδρος της Ομοσπονδίας Κυπριακών Οργανώσεων Ελλάδας κ. Γιώργος Συλλούρης, ο Πρόεδρος της Ενώσεως Κυπρίων Ελλάδος κ. Λεωνίδας Μασσοστασής,  μέλη και φίλοι της οικογένειας Χατζημιλτή.

